גארפילד (קומיקס)

גארפילד (באנגלית: Garfield) היא רצועת קומיקס אמריקאית מאת המאייר ג'ים דייוויס . הקומיקס מתאר את חייו של חתול בשם גארפילד בעל תכונות אנושיות, המתאפיין בעצלנות וברעבתנות יוצאות-דופן.

היסטוריה
בפעם הראשונה הופיעה דמותו של גארפילד ברצועת קומיקס שפורסמה ב-19 ביוני 1978. יום זה נחשב מאז ל"יום הולדתו" של גארפילד. דייוויס קרא לדמות המאוירת על שם סבו, ג'יימס גארפילד דייוויס (שקיבל את שמו בהשראת שמו של נשיא ארצות הברית לשעבר, ג'יימס גרפילד).

מ-1982 עד 1994 הופיעה הדמות גם בטלוויזיה ב-12 ספיישלים מצוירים, וכן בסדרת אנימציה בשם "גארפילד וחברים", ששודרה במשך 7 עונות.

בשנים 1992–1995 יצא הקומיקס גארפילד בעברית בדו שבועון - עיתון הקומיקס.

בשנת 1999 שווקה 'בובת' חתול - בובה של גארפילד ברחבי מדינות רבות בעולם. הבובה מעוצבת עם כרס יוצאת דופן ופרצוף עייף.

בשנת 2004 יצא לאקרנים סרט קולנוע באורך מלא באנימציית מחשב. בסרט דיבב ביל מארי את קולו של גארפילד. בשנת 2006 יצא סרט ההמשך.

תקציר העלילה

גארפילד החתול ואוֹדי הכלב הם שתי חיות המחמד של ג'ון ארבאקל. אודי הוא כלב רגיל וטיפש, ואילו לגארפילד תכונות אנושיות, שחיבבו אותו על קהל הקוראים. לגארפילד יש חיבה יתירה ללזניה ופיצה. בכל רצועת קומיקס רואים סיפור מצחיק קצר על חייו של גארפילד. לרוב, הסיפורים אקטואליים, כך לדוגמה בתקופת חג המולד יש סיפורים על חג המולד.

הדמויות

הדמויות הראשיות 
 גארפילד (Garfield) - חתול כתום שמן ועצלן המשמש כדמות הראשית בסדרה. הוא חיית המחמד של ג'ון ארבאקל. הוא אוהב מאוד לאכול, בעיקר לזניה ופיצה, ולכן הוא סובל מעודף משקל. הוא נוטה גם להיות עוקצני, פסימי, סרקסטי וציני. אוהב במיוחד לישון, לצפות בטלוויזיה, להרוס דברים, להציב מלכודות לדוור ולהתעמר באודי הכלב.
 ג'ון ארבאקל (Jonathan "Jon" Q. Arbuckle) - הוא רווק חנון שעובד כקריקטוריסט למחייתו. ג'ון הוא הבעלים של גארפילד ואודי, והוא מתרגז לעיתים קרובות ממעשיו של גארפילד. הוא מאוהב בווטרינרית ליז, אך הוא חסר מזל במערכות היחסים שלו עם נשים, ואינו מצליח להרשים אותה. בשנת 2006 ג'ון סוף-סוף הצליח להרשים את ליז ומאז הם זוג. בהתחלה גארפילד לא היה מאושר ממערכת היחסים, אבל אחר כך נכנע.
 אוֹדי (Odie) - כלב צהוב מסוג ביגל רפה שכל ותמים בעל אוזניים ארוכות, אשר נוטה להזיל כמות רבה יחסית של ריר. אודי הוא חיית המחמד של ג'ון ארבאקל, והוא נתון לעיתים קרובות להתעללות פיזית מצידו של גארפילד (שאוהב במיוחד לבעוט את אודי מקצה שולחן האוכל).

דמויות נוספות
 ד"ר ליז וילסון (Dr. Liz Wilson) - הוטרינרית של גארפילד ואודי. ג'ון מאוהב בה בסתר מזה זמן רב ומנסה לחזר אחריה ללא הצלחה רבה.
 ארלין (Arlene) - חברתו של גארפילד. חתולה ורודה וסרקסטית בעלת רווח בין שתי שינייה הקדמיות (גארפילד נוהג לעקוץ אותה על כך לעיתים רבות).
 פוקי (Pooky) - דובון הצעצוע והחבר הטוב ביותר של גארפילד. גארפילד אוהב לישון איתו בלילות ומתייחס אליו כאילו היה יצור חי.
 נרמל (Nermal) - גור חתולים קטן וחמוד אשר מחשיב עצמו כ"חתלתול החמוד ביותר בעולם". על אף שעושה הרושם שנרמל אדיב ושובבני, הוא אוהב במיוחד להגיע באופן בלתי צפוי לביקורי פתע בביתו של גארפילד ולהרגיז אותו בעודו מתרברב על כמה שהוא חמוד.
 אמא של ג'ון (שמה לא ידוע) - גרה יחד עם אביו של ג'ון ואחיו של ג'ון בחווה. היא מבשלת הרבה.
 אבא של ג'ון (שמו לא ידוע) - חוואי קירח ומשועמם.
 דוק בוי (Doc Boy) - אחיו של ג'ון.

עיבודים
עלילת רצועות הקומיקס עובדה פעמים רבות לסרטים וסדרות טלוויזיה על ידי חברות הפקה שונות.

סדרות אנימציה 

 "גארפילד" (1988–1994) - סדרת אנימציה.
 "גארפילד שואו" (2009) - סדרת אנימציה ממוחשבת אשר עלתה לשידור בערוץ Cartoon Network במהלך 2009.

סרטים 

"גארפילד: הסרט" (2004) - סרט הקולנוע הראשון של גארפילד אשר משלב אנימציה ממוחשבת עם קטעי לייב אקשן בו הוא מדובב על ידי ביל מארי. ג'ון מאמץ את אודי על מנת להרשים את ליז הוטרינרית. גארפילד אשר מרגיש מאוים כעת מחליט להתעמר באודי ונועל את אודי באחד הלילות מחוץ לבית. כתוצאה מכך מאלף כלבים אכזרי חוטף את אודי. בעקבות כך גארפילד אשר מרגיש כי הוא האחראי להיעלמותו של אודי מחליט לצאת להצילו.
 "גארפילד 2" (2006) - סרט ההמשך. ג'ון נוסע ללונדון עם ליז וגארפילד ואודי נוסעים איתו. בינתיים הדוכסית המנוחה מורישה את כל רכושה לחתול מלכותי אשר נראה בדיוק כמו גארפילד. בעקבות כך, היורש היחיד של המלכה מנסה להרוג את החתול היורש. בהמשך גארפילד מתחלף, בטעות, עם החתול המלכותי אשר נראה בדיוק כמוהו.
 "גארפילד הופך לאמיתי" (2007) (אנימציה), סרט קולנוע נוסף המספר את קורותיו של גארפילד כאשר הוא יוצא לעולם האמיתי.
"פסטיבל הצחוק של גארפילד" (2008) (אנימציה), סרט בו גארפילד מנסה לנצח את ראמן בפסטיבל הצחוק.
 "גארפילד וכח החיות" (2009) (אנימציה), סרט קולנוע נוסף המפגיש עולם הסרטים המצוירים פוגש את עולם הקומיקס בהרפתקה בה מככב החתול העצלן החביב על כולם – גארפילד.
 "גארפילד" (2024) (אנימציה), הסרט הוכרז עוד ב-24 במאי 2016, שמארק דינדל יביים ודייוויד ריינולדס יכתוב את התסריט. באוגוסט 2019, ViacomCBS רכשה את הזכויות על הסרט. דינדל אישר שהסרט עדיין בהפקה בדצמבר 2020. ב-1 בנובמבר 2021, הוכרז שכריס פראט ידבב את קולו של גארפילד. סרטי סוני תהיה אחראית להפצת הסרט בזירה הבינלאומית, מלבד סין.

קישורים חיצוניים

 
 
 

רצועות קומיקס
דמויות אנימציה
חתולים בדיוניים
גארפילד